大野狼

大野狼係喺多個童話故事同寓言－包括小紅帽、三隻豬仔、同狼嚟喇等－當中都有出現嘅一種模式化人物，特徵係佢係一隻灰狼，負責喺個故仔入面扮演大奸角，通常會嘗試將主角食落肚。

遠古文學
遠古時期好多歐洲以至近東嘅文學作品都有狼嘅形象出現，而且多數都唔將狼視為好嘢。伊索有喺佢嘅幾個寓言當中將狼描繪成破壞同危險嘅象徵，觸及當時以牧羊為生計－所以唔多鍾意狼－嘅古希臘人嘅神經，例如佢個出名作品《狼嚟喇》就用咗狼嚟做大奸角，亦都令到「嗌狼」到咗廿一世紀喺西人之間成為「講大話」嘅比喻詞，而且伊索嘅另外幾個作品都有以「牧羊人同狗一齊合作對抗狼」做主題。

聖經提咗狼 13 次，多數都係攞狼嚟做貪婪同破壞嘅代表，例如喺新約當中，耶穌本人將佢嘅追隨者比喻成羊，迫害佢追隨者嘅人比喻成狼。

後期文學
喺中世紀以至摩登時代嘅歐洲文學當中，狼依然以扮演人類嘅敵人為主。出名嘅童話故事《小紅帽》將狼描繪成能夠模仿人類講嘢，甚至乎係類似強姦犯噉嘅形象，而有學者指出，小紅帽係狼嘅形象喺近代西方文化當中惡劣嘅主因之一；類似嘅狼角色亦都有喺《三隻豬仔》同《狼同七隻小山羊》等嘅故仔當中出現；東歐嘅俄羅斯文學裏面好興描述狼攻擊人類同牲畜，而喺呢啲故仔入面，人類往往跟住就會同狗一齊去獵殺狼。

廿世紀起
要等到近廿世紀起嘅歐美文學當中，狼嘅形象先開始有所改善。喺 1894 年出版、到咗廿一世紀都仲相當受歡迎嘅英國故事集《叢林奇譚》當中，狼唔係被描繪成鍾意食肉嘅奸角，而係以家族形式生存、座右銘為「狼嘅力量在於狼群，狼群嘅力量在於狼」嘅高貴動物。

童話
狼人
擬人化

攷

虛構角色